O neatenție aproape fatală a avut loc în satul Lipnița, din județul Constanța. Cinci frați, cu vârste între 3 și 15 ani, au fost aduși în stare critică la spital, după ce mama lor i-a spălat cu un lichid toxic, folosit în combaterea paraziților la animale.
Imediat după spălare, copiii au început să se simtă rău, iar apoi au căzut inconștienți unul câte unul. Mama lor, speriată, a sunat la numărul de urgență 112. Minorii au fost transportați de urgență la Spitalul de Urgență din Constanța. Una dintre fete se află acum în comă.
„Prezentau tremur, delir, halucinaţii. Una dintre minore a fost adusă în comă, fiind internată în Terapie Intensivă. Ceilalţi au fost internaţi în compartimentul Terapie Acută. Datorită tratamentului starea lor de sănătate s-a îmbunătăţit”, a declarat purtătorul de cuvânt al Spitalului de Urgență Constanța, Crina Kibedi.
Din nefericire, acest episod nu este singular. Cu câteva luni în urmă, trei fetițe din Orăștie au avut aceeași soartă. Copilele, cu vârste între 8 și 13 ani, au fost internate în spital după ce au fost expuse la un lichid toxic, obișnuit în tratarea paraziților la oi.
„Duminică, în jurul orei 0:30 în jurul orei 0.30, la Serviciul de Urgențe 112 a fost solicitată o ambulanță în Orăștie pentru trei minore, care prezentau greață, vărsături, amețeli. Echipajul care le-a preluat și le-a evaluat le-a transportat la Centrul de Primiri Urgențe din Orăștie.
Ulterior, au fost transportate la Unitatea de Primiri Urgențe din Deva. Minora în vârstă de opt ani ani se afla în starea cea mai gravă. A fost intubată și ventilata mecanic și apoi a fost transferată la Spitalul de pediatrie din Timișoara de către echipajul SMURD, cu medic”, a declarat la momentul respectiv medicul Călin Dumitrescu, purtătorul de cuvânt al Serviciului de Ambulanță Județean Hunedoara.
Celelalte două copile au rămas sub supravegherea spitalului din Deva, dar din fericire starea lor nu era gravă, iar mama le-a adus acasă. Se presupune că cele trei minore au fost expuse la un lichid folosit la deparazitarea animalelor, cu care ar fi fost spălate pe cap.
O anchetă desfășurată de poliție urmează să stabilească circumstanțele în care a fost administrat lichidul toxic. Un caz similar a avut loc pe 21 decembrie, în județul Ialomița, iar o fetiță de cinci ani a decedat la Spitalul Orășenesc Țăndărei. Fratele mai mic al copilei și verișoara, de 1 an și 11 luni, respectiv 10 ani, au fost internați în stare gravă.
Bunica celor trei minori este suspectată că ar fi cauzat această tragedie prin utilizarea nepotrivită a lichidului „Tomoxan”. La început, femeia a refuzat să ofere explicații medicilor, însă, la insistențele acestora, a recunoscut că i-a spălat pe copii cu acest insecticid, susținând că a încercat să îi scape de păduchi.